Voertuie brand tydens betoging in Oos-KaapDie bakkie wat aan die brand gesteek is. (Foto: SAPD) Twee vragmotors en ’n bakkie het deurgeloop toe ontevrede inwoners vroeg Woensdagaand vermoedelik oor swak dienslewering in die omgewing van Cradock in die Oos-Kaap opgeruk het. Kapt. Khaya Tonjeni, woordvoerder van die polisie, sê inwoners van die omgewing van Lingelihle en Michausdal het die N10 en R61 met klippe en buitebande wat aan die brand gesteek is versper. “Vragmotors is met klippe bestook en twee vragmotors en ’n bakkie is aan die brand gesteek.” Die skade kan na beraming sowat R1,3 miljoen beloop. Motoriste is aangeraai om van alternatiewe roetes gebruik te maak aangesien die situasie teen vanoggend nog gespanne was. Die plaaslike polisie ondersoek ’n saak van openbare geweld. Een van die vragmotors wat aan die brand gesteek is. (Foto: SAPD)